L 200/6
LV
Eiropas Savienības Oficiālais Vēstnesis
10.8.2023.
(5)
Saskaņā ar Regulas (ES) 2019/631 7. panta 5. punkta pirmo daļu par kļūdām datos Komisijai paziņoja 62 vieglo pasažieru automobiļu ražotāji un 47 vieglo komerciālo transportlīdzekļu ražotāji.
Komisija verificēja ražotāju paziņotās kļūdas un to labošanas iemeslus.
(6)
Četru vieglo pasažieru automobiļu ražotāju un septiņu vieglo komerciālo transportlīdzekļu ražotāju gadījumā neviens provizoriskajā datu kopā paziņotais transportlīdzeklis neietilpa Regulas (ES) 2019/631 darbības jomā.
Viena vieglo pasažieru automobiļu ražotāja un viena vieglo komerciālo transportlīdzekļu ražotāja gadījumā nevienam provizoriskajā datu kopā paziņotajam transportlīdzeklim nebija īpatnējo CO2 emisiju vērtība, kāda paziņota attiecībā uz vispārēji harmonizēto vieglo transportlīdzekļu testa procedūru (WLTP) un ir vajadzīga ražotāja darbības rezultātu aprēķināšanai par 2021. kalendāro gadu.
Tādēļ šie ražotāji nav iekļauti šajā lēmumā.
(7)
Komisijas veiktās kļūdu verifikācijas rezultātā ir nepieciešams apstiprināt vai grozīt provizoriskos aprēķinus attiecībā uz 88 vieglo pasažieru automobiļu ražotājiem un 63 vieglo komerciālo transportlīdzekļu ražotājiem.
(8)
Saskaņā ar Regulas (ES) 2019/631 2. panta 4. punktu ražotāji, kas kopā ar visiem to saistītajiem uzņēmumiem ir atbildīgi par mazāk nekā 1 000 jaunu transportlīdzekļu reģistrāciju iepriekšējā kalendārajā gadā, ir atbrīvoti no īpatnējo emisiju mērķrādītāja izpildes.
Tomēr ir lietderīgi aprēķināt un paziņot to vidējās īpatnējās CO2 emisijas, kā arī reģistrēto jauno transportlīdzekļu skaitu.
(9)
Saskaņā ar Regulas (ES) 2019/631 4. pantu uzskata, ka ražotājs ir izpildījis tam noteikto īpatnējo emisiju mērķrādītāju, ja tā vidējās īpatnējās CO2 emisijas nepārsniedz īpatnējo emisiju mērķrādītāju.
Tādu ražotāju atbilstību, kas ir grupas dalībnieki, novērtē grupas līmenī saskaņā ar Regulas (ES) 2019/631 6. pantu.
Ražotājiem vai grupām, kam saskaņā ar Regulas (ES) 2019/631 10. pantu ir piešķirta atkāpe no to īpatnējo emisiju mērķrādītājiem 2021. kalendārajā gadā, vidējo īpatnējo CO2 emisiju atbilstību novērtē attiecībā pret piešķirtajiem atkāpes mērķrādītājiem.
(10)
Divi vieglo pasažieru automobiļu ražotāji, Subaru Corporation un Jaguar Land Rover Limited, atsauca savus pieteikumus par atkāpi no īpatnējo emisiju mērķrādītājiem 2021. kalendārajam gadam un minētajam kalendārajam gadam izveidoja grupas ar citiem ražotājiem.
Tādējādi atkāpes no to īpatnējo emisiju mērķrādītājiem 2021. kalendārajam gadam šiem ražotājiem vairs nepiemēro, un to atbilstību novērtē grupas līmenī.
(11)
Saskaņā ar Regulas (ES) 2019/631 5. pantu, aprēķinot vieglo pasažieru automobiļu ražotāju vidējās īpatnējās CO2 emisijas, katru jaunu vieglo pasažieru automobili, kura īpatnējās CO2 emisijas ir mazākas nekā 50 g CO2/km, skaita kā 1,67 vieglos pasažieru automobiļus 2021. gadā, ievērojot “superkredītu” ieguldījumu 7,5 g CO2/km laikposmam no 2020. līdz 2022. gadam katram ražotājam vai ražotāju grupai.
(12)
Ar tādu inovatīvu tehnoloģiju (ekoinovācijām) izmantošanu panāktus CO2 aiztaupījumus, kuras ir verificēti ieguldījumi CO2 samazināšanā un kuras Komisija ir apstiprinājusi saskaņā ar Regulas (ES) 2019/631 11. pantu, ņem vērā vidējo īpatnējo CO2 emisiju aprēķinā, ievērojot 7 g CO2/km kopējo ierobežojumu katram ražotājam vai ražotāju grupai.
Tikai tos ekoinovāciju CO2 aiztaupījumus, kas noteikti, atsaucoties uz WLTP, ņem vērā 2021. kalendārajā gadā.
(13)
Īpatnējo emisiju mērķrādītāju un vidējo īpatnējo CO2 emisiju aprēķinā būtu jāiekļauj arī ieraksti ar pilnīgiem datiem par masu nokomplektētā stāvoklī un CO2 emisijām, bet ar iztrūkstošiem vai nepareiziem transportlīdzekļa identifikācijas numuriem (kļūdas kods B).
Tomēr, nosakot konkrētam ražotājam attālumu līdz mērķrādītājam, ir lietderīgi piemērot kļūdas robežu, jo ražotāji nevar verificēt vai labot šos ierakstus.
(14)
Kļūdas robežu aprēķina kā starpību starp attālumiem starp vidējām īpatnējām CO2 emisijām un īpatnējo emisiju mērķrādītāju, ņemot vērā visas transportlīdzekļu reģistrācijas, kuras ražotāji nevar verificēt.
Neatkarīgi no tā, vai minētā starpība ir pozitīva vai negatīva, piemērotā kļūdas robeža vienmēr uzlabo ražotāja situāciju attiecībā uz tā īpatnējo emisiju mērķrādītāju.